b'\n_START_ARTICLE_\nKapela svete Marjete, Domajinci\n_START_SECTION_\nPreselitev kapele iz Pu\xc5\xbeevec\n_START_PARAGRAPH_\nKo je ob koncu 19. stoletja propadla kapela svete Marjete v Pu\xc5\xbeevcih, so doma\xc4\x8dini leta 1880 postavili kapelo v svoji vasi v \xc4\x8dast sv. Marjeti, kot je bila v Pu\xc5\xbeevcih. Tako je kapela v Domajincih takoreko\xc4\x8d nadaljevanje kapele v Pu\xc5\xbeevcih. Kapela v Pu\xc5\xbeevcih je zdru\xc5\xbeevala vernike iz vasi Pu\xc5\xbeevci, Lemerje, Brezovci in Strukovci._NEWLINE_Iz evangeli\xc4\x8danskega vizitacijskega zapisnika leta 1627 je razvidno, da je bil pri tej kapeli katoli\xc5\xa1ki duhovnik, ki se je zaradi \xc4\x8dasovnih razmer umaknil iz Martjanec. Iz katoli\xc5\xa1kega vizitacijskega zapisnika pa zvemo, da je leta 1698 pri tej kapeli deloval licenciat Adam Verti\xc4\x8d, doma iz Gornje Lendave (sedaj Grad). Naslednji znani pu\xc5\xbeevski licenciat je bil Nikolaj Miholi\xc4\x8d, ki se je leta 1756 preselil na Ti\xc5\xa1ino za kantorja._NEWLINE_Leta 1754 je bila ustanovljena \xc5\xbeupnija na Cankovi in vasi okrog Pu\xc5\xbeevec so bile priklju\xc4\x8dene cankovski \xc5\xbeupniji. Kapela v Pu\xc5\xbeevcih, ki je bila lesena, je za\xc4\x8dela propadati in je v drugi polovici 19. stoletja popolnoma propadla. Stala je na kraju, kjer je sedaj pu\xc5\xbeevsko pokopali\xc5\xa1\xc4\x8de in kjer so evangeli\xc4\x8danski verniki v ra\xc4\x8detku 20. stoletja postavili\xc2\xa0\xc2\xbbkamuro\xc2\xab. Tu je sedaj v za\xc4\x8detku julija vsako leto ekumensko bogoslu\xc5\xbeje._NEWLINE_Iz razpadajo\xc4\x8de pu\xc5\xbeevske kapele so re\xc5\xa1ili samo starodavno sliko svete Marjete in 100 kilogramski zvon. Oboje je sedaj v kapeli v Domajincih. Grajena je iz opeke, streha je dvokapnica; kritina je bobrovec, na zvoniku, ki je visok 15 m pa je pobarvana plo\xc4\x8devina. Oltar je iz opeke, nad njim pa je lesen nastavek s tabernakljem. Kapela ima nekaj predmetov, ki se rabijo pri sveti ma\xc5\xa1i. Slovesna sveta ma\xc5\xa1a je na binko\xc5\xa1tni ponedeljek in na Marjetino nedeljo. Za stoletnico - 1980 - je bila zunaj in znotraj obnovljena. Za zvonjenje in njeno oskrbo skrbi za to dolo\xc4\x8dena oseba. Meseca maja imajo verniki iz vasi v kapeli vsak ve\xc4\x8der \xc5\xa1marni\xc4\x8dno pobo\xc5\xbenost.\n_START_SECTION_\nArhitektura\n_START_PARAGRAPH_\nKapela z zvonikom je iz leta 1880. Streha zvonika je plo\xc4\x8devinasta. Kapelo pokriva dvokapna ope\xc4\x8dna streha, ki je v zadnjem delu zaokro\xc5\xbeena._NEWLINE_Kapela stoji ob cesti sredi vasi.'